ลือสนั่น! “ประเดช” จ่อโยนบิ๊กล็อตSUPERวันนี้ “จอมทรัพย์”สบช่องรับหุ้นต่อฟื้นความเชื่อมั่น
ลือสนั่นลั่นห้องค้า! ผถห.ใหญ่ “ประเดช” จ่อโยนบิ๊กล็อต SUPER วันนี้! “จอมทรัพย์” สบช่องรับหุ้นต่อ หวังฟื้นความเชื่อมั่นผถห.
18 เม.ย. 2561

ผู้สื่อข่าวรายงานว่า ในวันนี้ (18 เม.ย.2561) ได้เกิดกระแสข่าวลือในห้องค้าตลาดทุน ถึงกรณีที่กลุ่มผู้ถือหุ้นใหญ่ของ บริษัท ซุปเปอร์บล๊อก จำกัด (มหาชน) หรือ SUPER จะทำรายการซื้อขายกระดานรายใหญ่ (Big lot) ภายในวันนี้
โดย แหล่งข่าวรายหนึ่ง ระบุว่า จะเป็นการจำหน่ายหุ้นของ นายประเดช กิตติอิสรานนท์ ผู้ถือหุ้นใหญ่อันดับที่ 2 ของ SUPER ซึ่งถือหุ้นอยู่ทั้งหมด 2.93 พันล้านหุ้น คิดเป็นสัดส่วน 10.72% ของหุ้นจดทะเบียนที่ชำระแล้วกับตลาดหลักทรัพย์แห่งประเทศไทย
ขณะที่ นายจอมทรัพย์ โลจายะ ประธานคณะกรรมการ และผู้ถือหุ้นอันดับที่ 3 ของ SUPER จะเป็นผู้รับทำรายการซื้อหุ้นในครั้งนี้จากนายประเดช
โดยจากการตรวจสอบข้อมูลของ “ข่าวหุ้นธุรกิจออนไลน์” พบว่า ในการซื้อขายภาคเช้ายังไม่พบการเข้าทำรายการ Big lot ของหุ้น SUPER จึงคาดว่าจะมีการทำรายการซื้อขายออกมาในช่วงการเปิดตลาดภาคบ่าย
อย่างไรก็ตาม หากมีความคืบหน้าในประเด็นดังกล่าว “ผู้สื่อข่าว” จะรายงานให้ทราบในครั้งต่อไป
อนึ่งก่อนหน้านี้ นายจอมทรัพย์ ได้เข้าซื้อหุ้น SUPER เพิ่ม หลังราคาปรับตัวลดลงอย่างหนักนับตั้งแต่วันที่ 3 เม.ย.ที่ผ่านมา โดยในช่วงวันที่ 4 เม.ย.2561 นายจอมทรัพย์ได้เข้าไปทำการซื้อหุ้นกว่า 30 ล้านหุ้น และวันที่ 5 เม.ย. 2561 ได้มีการเข้าไปซื้อหุ้นเพิ่มกว่า 20 ล้านหุ้น โดยเบื้องต้นในช่วง 2 วันดังกล่าวมีการซื้อหุ้นเพิ่มรวมแล้วกว่า 50 ล้านหุ้น
โดยการเข้าทำรายการดังกล่าวเนื่องจาก นายจอมทรัพย์ ยังมั่นใจในพื้นฐานธุรกิจที่ยังคงแข็งแกร่ง และการเติบโตตามแผนที่วางไว้ จึงไม่มีความกังวลแม้รัฐบาลจะมีนโยบายชะลอการซื้อไฟฟ้าจากพลังงานทดแทน ซึ่งไม่ได้ส่งผลกระทบต่อธุรกิจของบริษัท เนื่องจากบริษัทมีโครงการโรงไฟฟ้าที่เดินเครื่องผลิตไฟฟ้าเข้าระบบเชิงพาณิชย์ (COD) แล้วประมาณ 740 เมกะวัตต์ (MW) จำนวน 124 โครงการ เป็นสัญญา Super lock-in ค่าไฟฟ้าระยะเวลา 25 ปี ยังได้ FiT ที่ 5.66 บาทต่อหน่วย อีก 23 ปี ถือว่าเป็นรายได้ที่แน่นอน
ประกอบกับบริษัทได้เน้นขยายการลงทุนในต่างประเทศ ที่ให้อัตราผลตอบแทนจากการลงทุนในส่วนของทุน (EIRR) ประมาณ 15-22% โดยขณะนี้บริษัทอยู่ระหว่างการลงทุนโครงการโรงไฟฟ้าพลังงานลมในประเทศเวียดนาม ขนาดกำลังการผลิตรวม 698 เมกะวัตต์ ซึ่งจะทยอยดำเนินการก่อสร้าง สำหรับในปี 2561 จะมีการก่อสร้างเฟสแรกกว่า 100 เมกะวัตต์ คาดว่าจะ COD ได้ในปีถัดไป
สำหรับโครงสร้างผู้ถือหุ้นอันดับที่ 1-5 ของ SUPER ก่อนทำรายการมีดังนี้
(ภาพรวมข้อมูลผู้ถือหุ้น ณ วันที่ 15/03/2561)